**МИНИСТЕРСТВО НА ЗЕМЕДЕЛИЕТО И ХРАНИТЕ**

Проект

**НАРЕДБА № …………………**

**от ………………………………. г.**

**за условията и реда за предоставяне на спешна финансова помощ на земеделски стопани, отглеждащи царевица за зърно**

Глава първа

ОБЩИ РАЗПОРЕДБИ

**Чл. 1.** С тази наредба се уреждат условията и редът за предоставяне на спешна финансова помощ съгласно Регламент за изпълнение (ЕС) 2024/2675 на Комисията от 10 октомври 2024 година за предоставяне на спешно финансово подпомагане за селскостопанските сектори, засегнати от неблагоприятни метеорологични явления в България, Германия, Естония, Италия и Румъния, в съответствие с Регламент (ЕС) № 1308/2013 на Европейския парламент и на Съвета (OB L, 2024/2675, 10.10.2024 г.) (Регламент за изпълнение (ЕС) 2024/2675).

**Чл. 2.** Финансовата помощ се предоставя по реда на тази наредба на земеделски стопани, които изпълняват изискванията по чл. 5 и чл. 6.

**Чл. 3.** (1) Бюджетът на финансовата помощ от Европейския фонд за гарантиране на земеделието е в размер на 21 318 220.00 лв.

(2) Към бюджета по ал. 1 се предоставя допълнително национално финансиране в размер до 42 636 440,00 лв. при наличие на средства в бюджета на Държавен фонд „Земеделие“ (ДФЗ). Размерът на допълнителното национално финансиране се определя със заповед на министъра на земеделието и храните по реда на чл. 10, ал. 3.

**Чл. 4.** (1) За всеки от бюджетите по чл. 3, ал. 1 и ал. 2 ставката на спешната финансова помощ за хектар с царевица за зърно се образува като съответния бюджет се разделя на заявените и установени като допустими по реда на глава трета хектари.

(2) Ставката на помощта от бюджета по чл. 3, ал. 1 се определя със заповед на министъра на земеделието и храните в срок до 5 работни дни от получаване на информацията по чл. 8, ал. 5.

(3) Ставката на помощта от бюджета по чл. 3, ал. 2 се определя със заповедта по изречение второ от същата алинея.

Глава втора

ИЗИСКВАНИЯ КЪМ КАНДИДАТИТЕ

**Чл. 5.** (1) Допустими за подпомагане са земеделските стопани, които са физически лица, еднолични търговци и юридически лица, регистрирани за 2024 г. по реда на Наредба № 3 от 1999 г. за създаване и поддържане на регистър на земеделските стопани (обн. ДВ, бр. 10 от 1999 г.) и площите им с царевица за зърно, изразени в хектари, са допустими за подпомагане за кампания 2024 г. по интервенция „Основно подпомагане на доходите за устойчивост“ (ОПДУ) съгласно изискванията на Наредба № 3 от 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции (обн. ДВ, бр. 23 от 2023 г.).

(2) По реда на настоящата наредба са допустими за подпомагане лицата, за които са настъпили извънредни обстоятелства и са изпълнени изискванията по чл. 19 и чл. 19а от Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн. ДВ, бр. 30 от 2023 г.)

**Чл. 6.** (1) Не са допустими за подпомагане кандидати, които:

1. са осъдени с влязла в сила присъда за престъпление по чл. 108а, 159а – 159г, 172, 192а, 194 – 217, 219 – 252, 253 – 260, 301 – 307, 321, 321а и 352 – 353е от Наказателния кодекс;

2. са осъдени с влязла в сила присъда за престъпление, аналогично на тези по т. 1, в друга държава членка или трета страна (за чужди граждани);

3. са в производство за обявяване в несъстоятелност или са обявени в несъстоятелност;

4. са в производство по ликвидация;

5. имат публични задължения за данъци или задължителни осигурителни вноски, установени с окончателно съдебно решение или окончателен административен акт, с изключение на разсрочени, отсрочени или обезпечени задължения;

6. са получили подпомагане за площи с царевица за зърно за неблагоприятни климатични събития, настъпили през 2024 г., по „Държавна помощ за компенсиране на щетите по земеделските култури, причинени от неблагоприятни климатични събития, които могат да бъдат приравнени на природно бедствие“ с номер SA.104672 (2022/N) – за размера на съответните площи.

(2) В случаите, в които кандидат е юридическо лице, регистрирано по Търговския закон или Закона за кооперациите, условието по ал. 1, т. 1 и 2 се отнася за всички представляващи и управляващи юридическото лице.

(3) В случай на членство на юридически лица в лицата по чл. 5 условието по ал. 1, т. 1 и 2 се отнася и за техните представители в съответния управителен орган, за прокуристите и търговските пълномощници, когато има такива.

(4) В случаите, в които кандидат е дружество по чл. 357 от Закона за задълженията и договорите, условието по ал. 1, т. 1 и 2 се отнася за всички съдружници.

(5) Отсъствието на обстоятелства по ал. 1, т. 1-4 и 6 се декларира от кандидата в заявлението за предоставяне на спешна финансова помощ.

Глава трета

Условия и ред за подаване на заявление за предоставяне на спешна финансова помощ

**Чл. 7.** (1) Приемът на заявления започва на третия ден след влизане в сила на настоящата наредба и е за период от 10 дни.

(2) За получаване на подпомагане земеделските стопани по чл. 5 подават заявление по образец, утвърден от изпълнителния директор на ДФЗ, в областните дирекции на ДФЗ, отдел "Прилагане на схемите и мерките за подпомагане", по постоянен адрес на физическото лице или по адрес на управление на едноличния търговец или юридическото лице. Заявлението се регистрира в Интегрираната система за администриране и контрол (ИСАК) по чл. 30 от Закона за подпомагане на земеделските производители. Към заявлението се прилагат следните документи:

1. документ с легализиран превод на български език, доказващ съответствие с изискването на чл. 6, ал. 1, т. 2;

2. удостоверение за банкова сметка на името на кандидата в случай, че същата не е регистрирана в ИСАК;

3. изрично нотариално заверено пълномощно в оригинал, в случай че документите се подават от упълномощено лице.

**Чл. 8.** (1) При подаване на заявлението за предоставяне на спешна финансова помощ длъжностно лице в областна дирекция на ДФЗ извършва преглед на документите в присъствието на кандидата или на упълномощеното от него лице. При непредставяне или нередовност/непълнота на документите длъжностното лице ги връща на кандидата и му предоставя копие на контролен лист. Кандидатът има право да подаде повторно заявление по реда на чл. 7, ал. 2 в рамките на периода на прием.

(2) Държавен фонд „Земеделие“ извършва административни проверки на подадените по ал. 1 заявления съгласно Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ L 435, 6.12.2021 г.).

(3) Държавен фонд „Земеделие" извършва проверка за отсъствие на обстоятелствата по чл. 6, ал. 1, т. 6. При установяване наличие на публични задължения, с изключение на задължения по невлезли в сила актове, както и разсрочени, отсрочени или обезпечени задължения, ДФЗ уведомява кандидата с указания да плати задълженията си в срок до 5 работни дни, считано от датата, следваща датата на изпращане на уведомителното писмо в Системата за електронни услуги на ДФЗ (СЕУ), но не по-късно от 10 април 2025 г.

(4) След изтичане на срока на ал. 3 ДФЗ извършва повторна проверка на кандидати с установени задължения по чл. 6, ал. 1, т. 5.

(5) В срок до 15 април 2025 г. ДФЗ предоставя на МЗХ информация за броя и вида на установените като допустими по реда на ал. 1-4 земеделските стопани, заявили подпомагане и допустимите им хектари с царевица за зърно.

**Чл. 9.** Заявлението за подпомагане може да получи пълен отказ за финансиране в случай на:

1. нередовност на документите и/или непълнота, и/или неяснота, и/или несъответствие на заявените данни и посочените факти, установени при извършване на проверките от ДФЗ;

2. липса на съответствие с изискванията на чл. 5 и чл. 6.

Глава четвърта

Условия и ред за предоставяне на спешна финансова помощ

**Чл. 10.** (1) Заявителите, за които след извършване на съответните административни проверки е установено, че отговарят на изискванията на тази наредба, получават финансова помощ за съответните площи с царевица за зърно съгласно данните от кампания 2024 г. по интервенция ОПДУ. Помощта се изплаща на база определените по реда на чл. 4 ставки по посочената в заявлението банкова сметка. Заявлението за подпомагане по чл. 7, ал. 2 представлява и искане за плащане.

(2) Спешната финансова помощ по чл. 3, ал. 1 се изплаща от ДФЗ в срок до 30 април 2025 г.

(3) До 15 юли 2025 г. ДФЗ предоставя на Министерството на земеделието и храните информация за наличие на средства в план сметката на ДФЗ за допълнително национално финансиране по чл. 3, ал. 2. В случай на наличие на средства министърът на земеделието и храните издава заповед за определяне размера на допълнителното национално финансиране и ставка на помощта от този бюджет в срок до 5 работни дни от получаване на информацията по предходното изречение, а помощта се изплаща от ДФЗ в срок до 31 юли 2025 г.

(4) В срок до 31 октомври 2025 г. ДФЗ изпраща в СЕУ на кандидатите, подали заявление за подпомагане съгласно чл. 7, ал. 2, уведомителни писма с посочен размер на изплатената финансова помощ или с мотиви за отказ от изплащане на финансова помощ. Уведомителните писма подлежат на оспорване пред компетентния съд по реда на Административнопроцесуалния кодекс.

**Чл. 11.** При извършване на проверки от ДФЗ, Европейската комисия и други контролни органи, одобрените заявители по реда на тази наредба са задължени да предоставят пълен достъп и да оказват съдействие, включително чрез представяне на допълнително изискани документи.

Глава пета

УведомлениЕ до Европейската комисия

**Чл. 12.** В срок до 31 октомври 2025 г. Министерството на земеделието и храните уведомява Европейската Комисия за размера на изплатената сума, броя и вида на бенефициерите, както и оценката на ефективността на мярката. Уведомлението включва информация, предоставена от ДФЗ.

**Заключителни разпоредби**

**§ 1.** Наредбата се издава на основание чл. 7а от Закона за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз.

**§ 2.** Наредбата влиза в сила от деня на обнародването ѝ в „Държавен вестник“.

**Д-Р ГЕОРГИ ТАХОВ**

*Министър на земеделието и храните*